ฟิลลิปเชียร์ทองคำเด่น-หุ้นไทยแจ๋ว
บล.ฟิลลิป แนะระยะสั้นทองคำเด่น ระยะยาวยังเชียร์ตลาดหุ้นเอเชียและตลาดเกิดใหม่ ส่วนหุ้นไทยฟันธงไปต่อ
6 ต.ค. 2553

บล.ฟิลลิป แนะระยะสั้นทองคำเด่น ระยะยาวยังเชียร์ตลาดหุ้นเอเชียและตลาดเกิดใหม่ ส่วนหุ้นไทยฟันธงไปต่อ
นายสานุพงศ์ สุทัศน์ธรรมกุล นักวิเคราะห์หลักทรัพย์กองทุนรวม บริษัทหลักทรัพย์ฟิลลิป (ประเทศไทย) กล่าวว่า ทิศทางการลงทุนเดือนต.ค.นี้ มองว่า ราคาทองคำมีแนวโน้มแกว่งตัวเป็นขาขึ้นชัดเจน ทั้งระยะสั้นจนถึงระยะยาว ราคาจึงมีโอกาสสูงที่จะปรับขึ้นทะลุแนวต้านที่ 1,330 เหรียญสหรัฐต่อออนซ์
 นอกจากนี้ทองคำยังเป็นสินทรัพย์ที่ได้รับความนิยมช่วงที่เงินเหรียญสหรัฐมีแนวโน้มอ่อนค่าและแนวโน้มเศรษฐกิจไม่ชัดเจน 
 “ความผันผวนทั้งในสหรัฐและยุโรป การอ่อนค่าของค่าเงินสหรัฐ รวมทั้งฤดูกาลและความต้องการที่แท้จริงในทองคำจะช่วยหนุนราคาไปต่อ ในทางเทคนิคแนวโน้มยังเป็นขาขึ้นทั้งระยะสั้น กลางและยาว โดยระยะสั้นมีแนวต้านที่ 1,325-1,342 เหรียญสหรัฐต่อออนซ์ หากผ่านไปได้แนวรับถัดไปอาจมากกว่า 1,400 เหรียญสหรัฐต่อออนซ์”นายสานุพงศ์ กล่าว
 สำหรับผู้ที่ต้องการสะสมทอง ซึ่งจากวัฏจักรราคาทองคำมักเห็นอ่อนตัวในเดือนต.ค. ทางเทคนิคมองแนวรับ 1,300-1,290 เหรียญสหรัฐต่อออนซ์ เป็นจุดพิจารณาเข้าซื้อ
 นายสานุพงศ์ กล่าวว่า สำหรับการลงทุนในระยะยาว หากเป็นกองทุนหุ้นยังแนะนำหุ้นเอเชียและตลาดเกิดใหม่ เพราะเศรษฐกิจที่แข็งแกร่งกว่ากลุ่มพัฒนาเเล้วและกรณีเลวร้ายสุดที่อาจเกิดภาวะเศรษฐกิจถดถอย เชื่อว่ากลุ่มตลาดเกิดใหม่จะได้รับผลกระทบทางอ้อมและสามารถฟื้นตัวได้ดีกว่า โดยให้กระจายการลงทุนในแต่ละประเทศในตลาดเกิดใหม่ เพราะมีความเสี่ยงด้านเงินเฟ้อต่างกัน
 สำหรับตลาดหุ้นไทย คาดว่าดัชนียังปรับตัวขึ้นได้ต่อและหากพักฐานก็อาจไม่ลงแรงมากนัก เพราะในแง่พื้นฐานเหรียญสหรัฐที่มีแนวโน้มอ่อนค่าจะทำให้เงินบาทแข็งค่าขึ้นโดยเปรียบเทียบและจะยังคงหนุนกระแสเงินทุนไหลเข้าต่อไป ขณะที่จะยังมีแรงซื้อจากกองทุนในประเทศเข้ามาหนุนอีกแรงเพราะเริ่มเข้าสู่ช่วงปลายปีที่จะมีการลงทุนในกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) หนาแน่นมากที่สุด